**Predkladacia správa**

Dokumentami environmentálnej politiky na podporu uplatňovania zeleného verejného obstarávania v Slovenskej republike boli dva akčné plány: Národný akčný plán pre zelené verejné obstarávanie v SR na roky 2007-2010 (NAP GPP I), schválený uznesením vlády SR č. 944/2007 a Národný akčný plán pre zelené verejné obstarávanie v SR na roky 2011-2015 (NAP GPP II), schválený uznesením vlády SR č. 22/2012. Nadväzujúc na tieto dva dokumenty a aktivity, ktoré sa v oblasti zeleného verejného obstarávania v rokoch 2007 až 2015 realizovali, bol vypracovaný Národný akčný plán pre zelené verejné obstarávanie v Slovenskej republike na roky 2016 až 2020 (NAP GPP III).

Strategickým cieľom Národného akčného plánu pre zelené verejné obstarávanie v Slovenskej republike na roky 2016-2020 je *dosiahnuť 50%-ný podiel zrealizovaných zelených zákaziek orgánmi štátnej správy z celkového objemu nimi uzatvorených zmlúv pre vybrané skupiny produktov.*

Uplatňovanie zeleného verejného obstarávania je dobrovoľné, čo znamená, že jednotlivé členské štáty Európskej únie a verejné inštitúcie si môžu samy zvoliť úroveň implementácie tohto nástroja. Akčný plán sa vzťahuje na vybrané skupiny produktov, ktoré boli Európskou komisiou označené ako prioritné odvetvia z hľadiska pôsobnosti na environmentálne zlepšenie, verejné výdavky, možný dosah na strane dodávateľov, vytvorenie príkladov pre súkromných spotrebiteľov a spoločnosti, politickú citlivosť, existenciu významných a ľahko použiteľných charakteristík, trhovú dostupnosť a hospodárnosť. Pre účely akčného plánu sa za vybrané (prioritné) skupiny produktov považujú: 1. kopírovací a grafický papier; 2. kancelárske IT zariadenia; 3. zobrazovacie zariadenia (tlačiarne, multifunkčné zariadenia, kopírovacie zariadenia); 4. čistiace prostriedky a upratovacie služby; 5. potraviny a stravovacie služby; 6. vozidlá a dopravné služby; 7. nábytok; 8. textil; 9. elektrina; 10. administratívne budovy- projektovanie, výstavba a riadenie; 11. projektovanie, výstavba a údržba ciest; 12. pouličné osvetlenie.

V roku 2017 bude Ministerstvom životného prostredia SR, realizovaná analýza trhu, ktorá bude zameraná na získanie komplexného pohľadu o reálnej ponuke tovarov, služieb a prác, ktoré spĺňajú podmienky vo väzbe na definíciu „zelenej“ zákazky v SR, ako aj na vytvorenie databázy aktérov trhu v rámci zadefinovaných komodít. Na základe výsledkov od roku 2018 bude v podmienkach SR zavedené povinné uplatňovanie konkrétnych environmentálnych charakteristík pre vybrané produktové skupiny- Kopírovací a grafický papier, Kancelárske IT zariadenia a Vozidlá a dopravné služby.

Doložka vplyvov je súčasťou predloženého materiálu. Materiál nemá vplyv na rozpočet verejnej správy, na podnikateľské prostredie, sociálne vplyvy, na informatizáciu spoločnosti, na služby verejnej správy pre občana. Materiál má pozitívny vplyv na životné prostredie. Materiál bol predložený na záverečné posúdenie Stálej pracovnej komisie na posudzovanie vybraných vplyvov. Komisia vyjadrila súhlasné stanovisko.

Materiál bol predmetom medzirezortného pripomienkového konania. Všetky vznesené pripomienky sú do materiálu zapracované. Materiál sa predkladá bez rozporov.